君子有所思行
作者：李白
朝代：唐

paragraphs: 紫閣連終南，青冥天倪色。
凭崖望咸陽，宮闕羅北極。
萬井驚畫出，九衢如弦直。
渭水銀河清，橫天流不息。
朝野盛文物，衣冠何翕赩。
廄馬散連山，軍容威絕域。
伊臯運元化，衛霍輸筋力。
歌鐘樂未休，榮去老還逼。
圓光過滿缺，太陽移中昃。
不散東海金，何爭西飛匿。
無作牛山悲，惻愴淚沾臆。